石室聖心教堂

石室聖心大教堂坐落喺中國廣州市一德路舊部前56號，天主教廣州教區嘅主座教堂，亦都係廣州城中最大最有特色嘅教堂。亦係全球四座全石構嘅哥德式教堂之一，中國、東南亞最大嘅哥德教堂，中國最大嘅石構建築。

教堂1863年開始起，1888年起好，起咗25年，使費40萬法郎。總建築面積2754平方米，東西闊35米，南北長78.69米，地面到塔尖高58.5米。教堂全部牆同柱都係用花崗石造，所以又叫石室或石室耶穌聖心堂、石室天主教堂，1996年列為全國重點文物保護單位。

歷史

前史·簽約·籌款 
石室所在條街有過千年歷史，宋代叫做「賣麻街」，清代呢度起咗兩廣總督部堂衙門，係兩廣最高權力機關。

1848年法國普行勸善會嘅教士明稽章來廣東傳教，當時佢想喺廣州起座大教堂；咸豐一年佢喺兩廣部堂隔離買地，起咗間教堂仔；咸豐三年就同當局傾起大教堂嘅事，不過無乜進展。

1856年第二次鴉片戰爭打起，英法聯軍攻陷廣州，兩廣部堂毀咗。過後大清帝國簽咗《北京條約》，其中第六條「傳教士可於各省租買田地起天主堂」，於是羅馬教皇派明稽章喺廣州做粵桂監牧區首任宗座監牧，明稽章就睇啱原先部堂嘅位置。當年，教皇庇護九世宣佈設聖心節，屆時要教徒敬拜聖心像。

1858年兩廣教務從澳門教區獨立，成立粵桂監牧區，交由巴黎外方傳教會管，首位主教就係明稽章。當年明稽章返法國見拿破崙三世，同佢講下英美廣州貿易如何發達、兩國教會又點起教堂，拿破崙三世驚法國喺廣州嘅影響輸蝕過英美，於是個人贊助50萬法郎，畀主教喺法國籌款；之後1873年法國議會以491：100嘅比數撥7萬5千法郎畀外交部，用作起教堂。明稽章係教堂建造最關鍵人物，從構思、籌款、監工都有份，1869年兩廣總督唔準挖石，民間阻力亦都好大，令教堂停工，係佢直接搵北京大官交涉，先解決問題。不過佢最後無緣見到教堂落成，1886年，教堂落成前兩年喺巴黎病死，享年72歲。由接任主教邵斯監工。

1860年3月7號同當局簽租用協議，攞咗兩廣部堂笪地，共計42畝6分6釐。當年二次鴉片戰爭結束，咸豐落詔批準起聖心教堂，話「而家起、永遠無再打仗，要永遠真誠維護和平。」

1861年1月25號恭親王奕訢同法國政府簽埋附加條款，正式確認聖心教堂。附加條款擴大咗教堂地段，北到大新路，南到賣麻街，東到白米巷，西到玉子巷；除咗起教堂，重要起附屬機構：嬰堂、聖心書院、方濟各小修院、明德女子中學、日新小學、苦修院和中華無原罪聖母女修會。要令呢處成為華南傳教核心。

破土·奠基 

1861年6月28號石室正式破土起地基。據李泰初《石室始末記》：爲咗體現教堂尊嚴，要「鄰近屋宇，所有窗戶，一律不許望見天主堂之內」「如有先以造成……即將窗戶用磚堵塞，不必拆毀。」正因如此教堂喺打地基之初就有民間到官方嘅阻力，一面起教堂要徵好多地，好多居民要搬；另一面經歷戰爭無耐，市民對西洋好反感。

1863年起好地基，12月8號聖母無原罪日搞奠基儀式，周圍啲街裝飾得靚靚，兩廣總督坐八人大轎出席，重有班文官、300幾八旗兵、教士、20幾個神父、所有歐洲各國駐粵領事高官都來撐場。奠基儀式由當時法國駐廣州領事李天嘉男爵同主教明稽章致辭。奠基時，主教將耶路撒冷嘅一嚿石同羅馬兩斤泥分別置於東西二基，表示天主教創於東方耶路撒冷，興於西方羅馬，兩嚿奠基石刻字「Jerusalem 1863」同「Roma 1863」。

設計·施工 
設計係法國人：來自巴黎嘅建築師安托雲·厄密，同埋兩位來自南錫嘅建築師利雍·禾特蘭同沙夏勒·雅山特·閏伯。風格係哥德式，正立面仿巴黎第七區嘅聖克羅蒂德聖殿，中殿、聖壇仿照法國圖勒聖伊天主教座堂。

施工都係廣東人。開工之初請咗唔少揭西石工，不過指揮係兩個法國工程師，同本地工雞同鴨講，中國人又未起過哥德教堂，開頭幾年先堆起幾尺高嘅石，啲石工亦都唔撈。後來時年20歲嘅石工蔡孝來工地探鄉里，見到法國佬噉砌石有問題，提醒佢哋時啲人唔在意，後來起唔掂試下佢條橋，效果幾好，就請蔡孝做工程總管。

蔡孝對石室嘅建築起好重要作用。石室啲石過十萬，有啲重過千斤，所有石從打磨到砌，蔡孝都親自檢查。佢嘅施工亦都獨特，比如砌石唔用石灰，用燒融嘅鉛水；穹窿個頂有啲石鑿咗兩個窿，用鐵枝穿起再砌，噉就實啲。等到佢起完石室到50幾歲啦。

石室啲石全部係花崗石，廣州唔產，用嘅係香港九龍牛頭角、茶菓嶺嘅大麻石。啲石用帆船運到廣州，再人工打鑿、吊裝、砌，都幾艱難。齋係掘石都要8年。

1888年，歷時25年，石室落成。

建築

佈局 
據《廣州建築》，石室平面佈局係拉丁十字。遠古時十字係太陽、火嘅象徵，意味光明，後來做咗基督教標誌。雖然係拉丁十字，不過兩翼突出無咁多，係法國教堂常見形制，唔同於英國教堂嘅兩翼突出好長。

呢個十字亦都比喻成人體：左右兩個側廳係兩臂，唱詩班嘅位置相當於個胸，即係心臟，中殿、兩邊側廊係身體下半部，後堂就係頭腦。後堂代表基督聖靈嘅精神空間，教堂其他部分就係世俗世界嘅物質空間。

正立面 
正面係典型嘅「左右三段」+「上下三段」嘅格局，類似九宮格噉。

基層係三棟尖拱門，中門最大，左右門對稱。呢三個門同左右兩側嘅橫門都係好有透視效果嘅尖券門。門楣上有石雕。

立面中間係玫瑰窗，玫瑰窗兩邊對稱嘅窗、三層嘅兩處窗都係合掌式，同大門一樣暗紅色，亦都喺窗上面裝飾尖劵。各層之間隔住欄杆雕刻。

塔 
石室嗰兩支塔最顯眼，呢種瘦高嘅骨架係哥德建築嘅典型特點。雙塔直插雲霄，下面望上去，有種向天空無限延伸嘅感覺，因此好易令人留低深刻印象。

西塔裝咗個鐘，東塔係鐘樓，原先有5個法國來嘅大銅鐘，不過有個喺1980年代畀神父送咗畀梧州間教堂，所以而家得四個大鐘。呢啲大鐘向彌撒時響，另外喺聖誕節、復活節呢啲重要宗教節慶，大鐘會響起特別嘅鐘聲樂曲。

內部 
入咗堂，會見到左右兩邊各10條嘅巨石柱撐住急昇嘅尖拱，令教堂內外一樣都有種向上飛嘅感覺，呢種向上、向前延伸嘅感覺令堂內宗教氛圍好重。

天花亦都係拱形，中間高，嗰度吊住盞燈，石柱頂住嘅地方低啲，四條石柱頂起一個堂頂，噉多條石柱就形成好多個堂頂，望過去好有起伏感。

哥德建築入面嘅石柱往往係束柱，即係望起身似一紮柱綁埋噉。石室每條石柱都係成嚿花崗石堆砌，石面之間嚴絲合縫，對榫好準。石之間係用桐油溝糯米漿黐嘅。

彩光玻璃 
教堂令人注意嘅另一點係啲彩光玻璃：正面、東面、西面都有直徑7米嘅玫瑰窗，用色有深紅、深藍、紫黃。以前啲窗係有聖經古仔，因為後來破壞嚴重，修補時都用國產藍綠色玻璃。同舊時哥德建築比，石室解決咗啲設計問題，可以係薄牆上開大窗，令得教堂採到光，同時彩光玻璃避免室外強光直射，全年保持柔和，有種慈善、肅穆嘅氣氛。

中西合璧 
因為施工嘅都係唐人，佢哋對西方宗教文化識得唔多，所以相比西方教堂，石室嘅人物雕像少好多，但又滲入啲中國元素。

石獅 
啲石獅係出水口，雨水收集自屋頂，再匯到石獅口流出。

嶺南瓦 
兜到石室後面會見到中國院牆，牆上有細細哋半圓嘅瓦沿，呢啲就係嶺南瓦。教堂嘅屋頂全部用嶺南瓦

雕刻 
教堂兩側嘅木門度有梅花、菊花呢啲木雕圖案，塔尖固定避雷針嘅係石葫蘆。

階磚 
祭衣間原設計方案地下鋪石，改鋪廣東大階磚，有利防潮。

石室朝南唔朝西 
西方嘅哥德教堂，一律朝西，反而石室朝南面嘅珠江。據分析可能係廣州城市軸線起作用。因為當年教堂係廣州至高嘅建築之一，相當今日嘅中信大廈、廣州塔，兼且喺城市軸線上。如果朝西，就會破壞城市格局，更加喺當時反感西洋嘅市民眼中顯得篤眼，畢竟佢要傳教，要融入本地。

有意思嘅係，天主教嘅石室、基督新教嘅光孝堂、清真教嘅懷聖寺、道教嘅五仙觀、佛教嘅光孝寺同六榕寺喺齊呢條舊城軸線上。

破壞 
最損最嚴重嘅係玻璃。廣州淪陷時，有部日本機撞咗塔尖避雷針，墜喺教堂前面嘅滄海茶樓爆炸，震碎咗啲玻璃；1949年國民黨軍隊撤退廣州，炸附近嘅海珠橋，又震碎咗啲玻璃。

文革嘅損毀最嚴重，呢度停曬宗教活動，所有宗教油畫撕爛咗，剩低嘅窗全部打爛曬，樓頂石獅排水口畀鐵鎚敲碎，教堂收藏嘅經書、佈道用嘅有跪板嘅長凳、祭臺、祭具、聖像、神功亭堆喺教堂內燒曬，將部分石壁、石柱燒到爆，雖然修復過，至今重見到燒過嘅痕跡。之後呢度變成垃圾場。

此外原先教堂嘅附屬機構關曬，教會學校收歸國有，神學院關閉。石室到一德路前面嘅馬路仔，原先叫聖心路，長58米，闊18米，文革時廣州地名畀當局改到亂七八糟，1966年聖心路改名做勞動路，即係話無救世主，全靠勞動人民，至今無恢復個名。教堂週邊都係批發市場，環境好亂。

維修 
石室經歷過三次大修。第一次上世紀20年代將屋頂、大樑、東西塔樓梯換成石屎結構，喺教堂外東、西、北加多個鐵枝護欄；第二次上世紀80年代國務院宗教局撥咗15萬恢復教堂。

第三次係2004年開始到2006年秋天，係教堂目前最大嘅修葺，拆曬屋頂、大樑，原樣做過，防止屋頂漏雨；其次係更換600平方米嘅玻璃窗，原先玻璃窗係19世紀從法國入口嘅，不過無曬，因為中國缺有整教堂彩色玻璃經驗嘅公司，就交由菲律賓來做。原先嘅玻璃窗下面用拉丁文、法文講明窗上嘅聖經古仔，而家變成英文。此外裏裏外外都翻新過，包括西塔換咗國產鐘錶。另外週邊嘅環境整治過，企理過之前。

開放時間 
每日日頭開放畀公眾，唔做彌撒期間，遊客可以隨便參觀，不過教堂內禁攝影；做彌撒時唔準喺堂內四圍行，不過非教徒可以參加彌撒。復活節、聖誕節當日會有好多人來教堂，甚至要排隊入場，因為多人，會教友優先，教外人士有請離場，不過如果在場非教友唔多，亦都可以入內參加。

彌撒時刻表 
星期一到星期五：朝早六點半、七點
星期六：夜晚七點，晏晝三點半
星期日：朝早六點半、八點半，上晝十點半，晏晝三點半

圖集

廣州圖書館·廣州史記第60期：在一座吃喝之城，有兩根天線伸向天堂
 廣州圖書館·廣州建築第96期：石室 聳立在「祠堂」土壤中的教堂
 石室聖心大教堂完成大修 聖誕節後向公眾開放
可與巴黎聖母院相媲美的石室聖心大教堂
天主教廣州教區

越秀區教堂
天主教
歌德式建築